Versindaba NG Kerkgebou Archives : Versindaba
Posts Tagged 'NG Kerkgebou'
Andries Bezuidenhout. Billy Collins en torings
My blogs is seker 'n bietjie soos 'n plaat wat vassit, sit, sit, sit, sit. Helaas, daar is nog soveel wat ek oor kerkgeboue wil sê, so wees my platespeler tog genadig. Op die noot van vorige gesprekke met Leon Retief oor o.a. sekularisering, die volgende van Billy Collins, net om 'n bietjie humor aan gewigtige sake te verleen:
like a bright tread of awe.
Die gedig, uit Ballistics, se titel is "Oh, My God!"
Ook op 'n ligter noot, 'n gebou wat my laat glimlag het. Volgens Luckhoff se Nederduits Gereformeerde Kerkgebou se hoeksteen kom die gebou uit 1923, alhoewel die gemeente reeds is 1892 gestig is. Dis 'n mooi gebou, van swart klip. Daar is egter twee dinge wat nie heeltemal so lekker op die nostalgiese pupil van 'n amateurentoesias van Suid-Afrikaanse kerkargitektuur val nie.
NG Kerkgebou, Luckhoff
Die eerste is die rooi teëldak. Waarskynlik is baie geld daaraan spandeer, maar dit lyk net 'n bietjie té modern vir die gebou se ouer bene.
Die tweede is die kerktoring. Die gebou is aanvanklik met 'n gewel aan die voorkant gebou en die toring is eers in 1858 bygevoeg. Soortgelyke klip is daarvoor gebruik, maar die lyne van die gewel van weleer skyn nog deur.
Die kerk se binnekant het my egter onvoorwaardelik bekoor. Die gewelmotief word in die preekstoel herhaal. Ek hou ook van kandelare vir die gloeilampe en die langsteelwaaiers wat aangebring is om die Vrystaatse somerhitte te temper. Langs die preekstoel staan 'n ou traporrel.
Preekstoel en traporrel
Balkon, waaiers, lampe
In die konsistorie hang 'n foto van voormalige leraars, ook Ds. E.G. Malherbe, wat die gemeente van 1895 tot 1903 gedien het. Moeilike jare hierdie, die jare van die Anglo-Boereoorlog.